  Майя Бывальцева Россиысь кивалтэт 1 миллиард манетлэсь трос коньдонэз люкиз 11 улосвылъёс куспын, соос пӧлын Удмуртия но. Со сярысь пуктэт шараямын 5-тӥ куартолэзе кун кивалтэтлэн сайтаз. Улосвыл программаосын чакламын мозмытон улэ шедьыны быгатӥсь ужасъёсты дышетон но огдырлы уже интыян ужрадъёс, озьы ик уже кутэм муртъёслы уждун тырон но сӧсыръёсты уже интыям понна уж сётӥсьёсын кутэм коньдонлэсь оглюкетсэ берыктон. «Асьме улосвыл программаосты быдэсъян понна федерал кивалтэт Удмуртилы 15 миллион 500 сюрс манет висъяз. Нырысь учкыса, со трос ӧвӧл кадь, но со али ӵапак интыяз луоз. Коньдонлэсь оглюкетсэ ми нырысь ик кутыны малпаськомы куд-ог предприятиосысь мозмытэм муртъёсты уже интыяны. Кыкетӥез, мукет люкетсэ лэзёмы уже интыяськонэн шугъяськись сӧсыръёслы юрттыны», — валэктӥз улосвылысь ужъя но миграци политикая министрлэн воштӥсез Лариса Вершинина. Вераны кулэ, «Удмурт Элькунын мерлык но ужъя кусыпъёсты азинтон но калыклы уже интыяськыны юрттон» кун программаез быдэсъяны, кылем арын сямен ик, 800 миллион манет пала кутыны чакламын. Калыкез уже интыянъя ёзэс 2015-тӥ арын 24 сюрслэсь трос адямилы уже интыяськыны юрттӥз. 5 сюрслэсь трос адями мерлыко ужъёсты быдэстыны келямын. Ужъя федерал министерстволэн эскеронъёсызъя, 2015-тӥ арлы йылпумъянъёсъя Удмуртия Россиын 11-тӥ но Приволжск федерал округын 4-тӥ инты басьтӥз. Удмуртия сяна, федерал коньдэтысь субсидия басьтӥзы Башкортостан, Мордовия, Татарстан, Брянск, Владимир, Кемерово, Киров, Псков, Самара но Тамбов улосвылъёс. Висъям коньдон мозмытон улэ шедьыны быгатӥсь но уж утчась 34 сюрс 700-лэсь трос адямиез уже интыяны луонлык сётоз. Тегъёс: Мерлык Удмуртия Россия уждун экономиканоконьдонужпумъёс  